Den danske Tinkoff-rytter satte et angreb ind på sidste stigning på Kiddesvej og vandt etapen i Vejle.

Se Michael Valgren vinde 3. etape af Postnord Danmark øverst - billeder fra DR1

Michael Valgren (Tinkoff) viste stort overskud og vandt 3. etape af Postnord Danmark Rundt, da han var hurtigste mand på etapen fra Aabenraa til Vejle.

Rytterne skulle ud på 180 kilometer, men det meste af dagen var blot indledning til afslutningen i Vejle. Her ventede den berygtede stigning på Kiddesvej første gang 16 kilometer før mål, og den skulle passeres flere gange, hvilket splittede feltet i mange mindre grupper.

Michael Valgren satte sit angreb ind, da en gruppe ryttere skulle op ad Kiddesvej sidste gang, og danskeren fik et hul og kørte alene over målstregen.

Holdkammeraten Daniele Bennati kunne ikke være med i afslutningen og måtte slippe de forreste, og sejren til Valgren betød, at han overtog den blå førertrøje.

Michael Valgren topper før enkeltstarten lørdag med fem sekunder ned til Magnus Cort (Team Postnord Danmark), mens Alexander Kamp (Stöltning) er syv sekunder efter Valgren på tredjepladsen.

Fire ryttere kom tidligt af sted i et udbrud, som fik oparbejdet næsten syv minutter på et tidspunkt.

#PDR2016 Attacking from the bottom of the final climb, @MichaelValgren led all the way to the line! Huge effort! pic.twitter.com/SjonUGdE6s — Tinkoff (@tinkoff_team) July 29, 2016

Rytterne i frontgruppen var danske Nicolai Brøchner fra Riwal Platform Cycling Team, og som eneste dansker fik han følgeskab af Aimé De Gendt (Topsport Vlaanderen-Baloise), Michael Carbel (Stölting) og Lukas Pöstlberger (Bora Argon).

Senere fik gruppen følgeskab af færøske Torkil Veyhe (Team Postnord Danmark), mens turen gik mod Vejle.

Her skulle rytterne traditionen tro ind på en rundstrækning i byen, som blandt andet bød på den efterhånden legendariske stigning på Kiddesvej, som de stejleste steder rammer en stigningsprocent på omkring 20.

Med 41 kilometer igen jagtede Tinkoff i feltet, og udbryderne blev hentet. Med godt 32 kilometer til mål kom en gruppe ryttere med blandt andre Mads Pedersen (Stöltning) af sted.

18 kilometer før mål var feltet ved at få kontakt, og Mads Pedersen sled i det for at holde sit forspring. Dermed var der lagt op til finalekørslen rundt i Vejle, hvor mange ryttere hurtigt faldt fra, da det begyndte at gå stejlt opad.

Alexander Kamp (Stöltning) kørte sin holdkammerat Mads Pedersen ind og var alene over Kiddesvej anden gang, mens Michael Valgren i en gruppe jagtede lige bagude.

En stor gruppe var dog samlet, da rytterne kørte ind på Kiddesvej sidste gang, men Valgren viste imponerende styrke og trådte væk.

Han vandt med to sekunder til blandt andre Alexander Kamp.